**弟子规全文**

【第一章：总叙】

弟子规，圣人训。

首孝悌，次谨信。

泛爱众，而亲仁。

有余力，则学文。

【第二章：入则孝】

父母呼，应勿缓。

父母命，行勿懒。

父母教，须敬听。

父母责，须顺承。

冬则温，夏则凊。

晨则省，昏则定。

出必告，反必面。

居有常，业无变。

事虽小，勿擅为。

苟擅为，子道亏。

物虽小，勿私藏。

苟私藏，亲心伤。

亲所好，力为具。

亲所恶，谨为去。

身有伤，贻亲忧。

德有伤，贻亲羞。

亲爱我，孝何难。

亲憎我，孝方贤。

亲有过，谏使更。

怡吾色，柔吾声。

谏不入，悦复谏。

号泣随，挞无怨。

亲有疾，药先尝。

昼夜侍，不离床。

丧三年，常悲咽。

居处变，酒肉绝。

丧尽礼，祭尽诚。

事死者，如事生。

【第三章：出则悌】

兄道友，弟道恭。

兄弟睦，孝在中。

财物轻，怨何生。

言语忍，忿自泯。

或饮食，或坐走。

长者先，幼者后。

长呼人，即代叫。

人不在，己即到。

称尊长，勿呼名。

对尊长，勿见能。

路遇长，疾趋揖。

长无言，退恭立。

骑下马，乘下车。

过犹待，百步余。

长者立，幼勿坐。

长者坐，命乃坐。

尊长前，声要低。

低不闻，却非宜。

进必趋，退必迟。

问起对，视勿移。

事诸父，如事父。

事诸兄，如事兄。

【第四章：谨】

朝起早，夜眠迟。

老易至，惜此时。

晨必盥，兼漱口。

便溺回，辄净手。

冠必正，纽必结。

袜与履，俱紧切。

置冠服，有定位。

勿乱顿，致污秽。

衣贵洁，不贵华。

上循分，下称家。

对饮食，勿拣择。

食适可，勿过则。

年方少，勿饮酒。

饮酒醉，最为丑。

步从容，立端正。

揖深圆，拜恭敬。

勿践阈，勿跛倚。

勿箕踞，勿摇髀。

缓揭帘，勿有声。

宽转弯，勿触棱。

执虚器，如执盈。

入虚室，如有人。

事勿忙，忙多错。

勿畏难，勿轻略。

斗闹场，绝勿近。

邪僻事，绝勿问。

将入门，问孰存。

将上堂，声必扬。

人问谁，对以名。

吾与我，不分明。

用人物，须明求。

倘不问，即为偷。

借人物，及时还。

人借物，有勿悭。

【第五章：信】

凡出言，信为先。

诈与妄，奚可焉？

话说多，不如少。

惟其是，勿佞巧。

奸巧语，秽污词。

市井气，切戒之。

见未真，勿轻言。

知未的，勿轻传。

事非宜，勿轻诺。

苟轻诺，进退错。

凡道字，重且舒。

勿急疾，勿模糊。

彼说长，此说短。

不关己，莫闲管。

见人善，即思齐。

纵去远，以渐跻。

见人恶，即内省。

有则改，无加警。

唯德学，唯才艺。

不如人，当自砺。

若衣服，若饮食。

不如人，勿生戚。

闻过怒，闻誉乐。

损友来，益友却。

闻誉恐，闻过欣。

直谅士，渐相亲。

无心非，名为错。

有心非，名为恶。

过能改，归于无。

倘掩饰，增一辜。

【第六章：泛爱众】

凡是人，皆须爱。

天同覆，地同载。

行高者，名自高。

人所重，非貌高。

才大者，望自大。

人所服，非言大。

己有能，勿自私。

人所能，勿轻訾。

勿谄富，勿骄贫。

勿厌故，勿喜新。

人不闲，勿事搅。

人不安，勿话扰。

人有短，切莫揭。

人有私，切莫说。

道人善，即是善。

人知之，愈思勉。

扬人恶，即是恶。

疾之甚，祸且作。

善相劝，德皆建。

过不规，道两亏。

凡取与，贵分晓。

与宜多，取宜少。

将加人，先问己。

己不欲，即速已。

恩欲报，怨欲忘。

报怨短，报恩长。

待婢仆，身贵端。

虽贵端，慈而宽。

势服人，心不然。

理服人，方无言。

【第七章：亲仁】

同是人，类不齐。

流俗众，仁者希。

果仁者，人多畏。

言不讳，色不媚。

能亲仁，无限好。

德日进，过日少。

不亲仁，无限害。

小人进，百事坏。

【第八章：余力学文】

不力行，但学文。

长浮华，成何人。

但力行，不学文。

任己见，昧理真。

读书法，有三到。

心眼口，信皆要。

方读此，勿慕彼。

此未终，彼勿起。

宽为限，紧用功。

工夫到，滞塞通。

心有疑，随札记。

就人问，求确义。

房室清，墙壁净。

几案洁，笔砚正。

墨磨偏，心不端。

字不敬，心先病。

列典籍，有定处。

读看毕，还原处。

虽有急，卷束齐。

有缺坏，就补之。

非圣书，屏勿视。

蔽聪明，坏心志。

勿自暴，勿自弃。

圣与贤，可驯致。